**Р Е Ц Е Н З И Я**

от проф. д-р Веселин Костов Янчев

Софийски университет „Св. Климент Охридски“

на научните трудове, представени по конкурса за заемане на академичната длъжност „доцент“, област на висшето образование 2.2. История и археология (Нова българска история (1878 - 1944) – Електорални регулации и избори в България (първата половина на XX в.)),

за нуждите на Исторически факултет на СУ „Св. Климент Охридски“

обявен в Държавен вестник, бр. 48 от 28.06.2022 г.

За обявения конкурс документи е подал единствено гл. ас. д-р Светослав Михайлов Живков.

Светослав Живков се дипломира през 2002 г. с отличен успех като магистър в Историческия факултет на СУ „Св. Кл. Охридски“. Паралелно следва специалност политология във Философския факултет, която завършва като бакалавър. Отбелязвам този факт, защото той сочи за целенасочен, ранно оформен интерес към политическата история и стремеж да бъде усвоен широк инструментариум, който да разшири възможностите му за нейното изследване и интерпретиране. Неговите намерения и научни амбиции са заявени по един категоричен начин в докторската му дисертация, защитена успешно през 2010 г. Тя е посветена на една от ключовите политически партии в новата българска история – Прогресивнолибералната и проследява нейното развитие от създаването ѝ през 1899 г. до 1915 г.

Другата страст на Светослав Живков е преподаването. След дипломирането си той е учител в различни гимназии, от 2007 г. хоноруван асистент, от 2010 г. асистент, а от 2011 г. главен асистент по Нова българска история в Историческия факултет на СУ „Св. Кл. Охридски“. Като асистент той води семинарни занятия, лекции и специализирани курсове.

Много бързо д-р Живков се утвърди като компетентен и авторитетен преподавател и лектор и като активен участник и организатор на научния живот в Исторически факултет и в Университета. Той е научен ръководител, консултант и рецензент на магистърски тези и дипломни работи и академичен наставник на студентски практики. Административните му способности се проявяват както в участие в различни комисии, така и в подготовката и обезпечаването на редица научни форуми, конференции, обучения. Заслужава да се отбележи, че Живков бе член на екипа, подготвил едно най-мащабните в последните години научно събитие – Третия международен конгрес по българистика през 2013 г. и един от организаторите на традиционните „Кюстендилски четения“, съвместно с Регионалния исторически музей „Академик Йордан Иванов“. В тези, както и в редица други национални и международни конференции, д-р Живков участва със задълбочени и едновременно с това интригуващи и атрактивни научни доклади, в съставянето и редактирането на научни сборници и публикации. Той е координатор и участник в 7 научни и образователни проекта, търсен консултант и експерт от министерството на образованието и науката, от обществени и политически организации. През годините д-р Св. Живков се изяви като един от основните популяризатори на исторически знания и коментатор на политическите и електорални прояви на българското (и не само) общество.

Всички тези изяви имат за своя основа една много сериозна научноизследователска работа с широк хронологически и проблемен обхват, изразяваща се в 27 научни публикации – монографии, студии и статии. За участие в конкурса за доцент кандидатът представя 2 монографии и 13 студии и статии, които не повтарят използваните за придобиване на образователната и научна степен ,,доктор“. Те не само покриват, а надвишават заложените минимални научни изисквания в действащия Закон за развитие на академичния състав на Република България и Правилника за неговото приложение. При необходими 400 точки са приложени доказателства за 465 точки. Значителният брой, 25 цитирания, в най-голяма степен свидетелства, че изследванията на д-р Живков са популярни, търсени и използвани от научната общност, както в страната, така и извън нея.

Представената научна продукция условно може да бъде разделена в 3 категории:

1. *Публикации, свързани с проблематиката на дисертационния труд*

След защитата на своята докторска дисертация д-р Живков продължава да работи и издава публикации, свързани с различни аспекти от историята и политическата дейност на Прогресивнолибералната партия. В списание „История“ е представено нейното самостоятелно управление от декември 1901 до май 1903 г. с акцент върху финансовата, вътрешната и външната политика, а рейтингът, социалните връзки и зависимости на членския ѝ състав са разгледани в студия, отпечатана в „Известия на държавните архиви“. Отделна студия в Годишника на Софийския университет проследява състоянието и проявите на партията в периода, когато тя е извън управлението на страната. Залезът на „буржоазното“ русофилство и на Прогресивнолибералната партия в България са обект на отделна статия. През 2014 г. излиза от печат монографията му „Прогресивнолибералната партия в България: С Русия политика не правим! (1899–1920)“. Това е първото цялостно научно изследване, проследяващо в детайли всички аспекти на организационното, идейно и политическото присъствие на тази крайно русофилска партия в българското политическо пространство, вече в периода до сливането ѝ с Народната партия. Изследването е построено върху богат и най-вече неизползван архивен материал. В него се проявява един подход, който ще се превърне в запазена марка на автора при представянето, анализа и оценката на историческите събития и процеси. Този подход е интердисциплинарен с комбинираното използване на политологически, исторически, демографски и статистически методи. В посочените публикации се проявява съвестното и отговорно отношение на автора към разглежданата проблематика, неговата професионалната прецизност и задълбоченост. Те не копират, а надграждат и оптимизират постигнатото в дисертационния труд. Политическата съдба на прогресивнолибералите след саморазпускането на партията им продължава да вълнуват д-р Живков и той им посвещава отделна статия, с което, поне на този етап, финализира темата и заниманията с нея.

1. *Публикации, посветени на българската държавност и на професионални представителства*

В това направление студиите и статиите на д-р Живков са в съавторство, които свидетелстват за кооперативните му способности. В тях са разгледани държавната политика по отношение на културното наследство от 1878 до 1989 г., нормативното и практическо изграждане на модерно музейно, архивно и библиотечно дело в България. Две от публикациите му (съвместно с д-р Вл. Станев) са посветени на председателите на Висшия адвокатски съвет в периода 1925–1944 г. и на ролята на адвокатите за спасяването на българските евреи. В първата са представени биографиите на шестима видни юристи, сред които и Александър Малинов, и тяхната обществена дейност, а втората анализира позициите и поведението на Съюза на българските адвокати, на Висшия адвокатски съвет, на адвокатската колегия по отношение на антиеврейското законодателство и защитата на българските евреи.

1. *Публикации, посветени на изборните права, изборното законодателство и изборите в България*

От около 15 години изследователският фокус на д-р Живков е концентриран върху една изследвана, поне напоследък, но все още далеч не изчерпана тема – изборния процес в страната. Със завидна последователност и упоритост, той посвещава своите усилия в проучването на отделни нейни аспекти – движението за избирателни права на българските жени, българските електорални регулации в контекста на избирателното право на балканските и западноевропейските държави, регламентацията и функционирането на смесената избирателна система в България в периода от 1911 до 2009 г., българската рецепция на пропорционалната система в европейски и световен контекст, въвеждането на задължително гласуване през 1919 г.

Логично, значителна част от тези проблеми са намерели място в неговия хабилитационен труд: „Пропорционалното представителство. Избори и електорално законодателство в България в навечерието на Първата световна война“, издаден от Университетско издателство „Св. Климент Охридски“ през настоящата година.

Монографията е изградена на солидна документална основа, почерпена от централните и окръжните архиви, от множество публикувани документи – конституции, закони, статистики, стенографските дневници на Народното събрание. Използвани са документи на политическите партии и периодичния печат от епохата, интернет източници. Авторът демонстрира отлично познаване на съществуващата историография, родна и чужда, имаща пряка и дори косвена връзка с разглежданите от него проблеми. Отношението към авторите е уважително, но и полемично-критично. Формулираната цел на изследването е да се проследи и анализира въвеждането на пропорционалната избирателна система в България и нейното функциониране от момента на поставянето на въпроса в българското публично пространство до началото на Голямата война. Тя е логична и добре обоснована. Като вторична цел е посочено тестването на теориите на К. Браунис и Ст. Рокан за причините, предизвикали въвеждането на пропорционалните системи, които са опровергани на базата на българския пример.

Изложението се връща доста назад във времето, но това произтича от желанието на автора да стигне до корените и представи еволюцията на идеята и практиката на пропорционалното представителство в световен мащаб, от Тасмания до Буенос Айрес и Съединените американски щати, през швейцарските кантони, Белгия и Сърбия, с оглед открояването на мястото на българския модел. Поставянето на въпроса за пропорцията между идеализма и справедливостта от една страна, и прагматизма и партийните интереси от друга при налагането на пропорционалната изборна система, предварително събужда едно чувство за реализъм, което ще бъде надградено в последвалите страници. Още една част от монографията изиграва ролята на въвеждаща – тази, която описва в детайли функционирането на мажоритарната избирателна система в България за националните и субнационалните представителни органи с нейните плюсове, но и минуси, продуциращи диспропорционалност. Именно съществуващото непропорционално представителство на местно и централно ниво, според автора, ще предизвика първоначално дебат, а след това и конкретни законодателни мерки за промяна на мажоритарната система. Няколко са основните изводи, до които стига Живков – към 1908 г. повечето български партии декларират съгласие и подкрепят въвеждането на пропорционалната система като част от модернизацията и институционалното усъвършенстване на българската държава. Тяхната цел е прекратяване на служебните победи на вече управляващата партия и създаване на хипермнозинства в парламента, но най-вече в градските общински съвети. Основната тежест на изложението е върху реформите в електоралното законодателство от 1909 до 1912 г. при управленията на Демократическата и на Народната и Прогресивнолибералната партии. С вещина, задълбоченост и обективност са разкрити мотивите, които ги предизвикват, позициите на партийните централи, дебатите в пленарна зала и конкретните резултати. Като много положителен момент може да се отбележи изключително прецизната дисекция, която се прави и която стига до отделни политически лица/ народни представители – произход, занятие, социални и роднински връзки. Що се отнася до резултатите от парламентарните избори, те са представени на ниво отделни околии. Проследена е еволюцията в подкрепата на политическите субекти и обществени организации за налагането на пропорционалния модел, първоначално „експериментално“ в изборите за градски и окръжни съвети, след това частично или смесено (за два окръга) и накрая изцяло в парламентарните избори. Представено е и провеждането на самите избори по новите правила. Живков не се подвежда по високопарните декларации на защитниците на пропорционалната система и отбелязва, че наред с желанието да се подсигури представителност на опозиционните групи, се цели и гарантиране на депутатски места за техните лидери, поне в първия етап на реформата. Неудовлетвореността от смесената система, според него, предизвиква пълен консенсус за въвеждането на изцяло пропорционалната за избори на всички видове представителни органи. Този консенсус е израз на идеализма и стремежа на партиите към прозападна модерност, условие за тяхното по-справедливо представителство и елиминиране на „личния режим“ на монарха, но и проява на стремежа им за постигане на собственото си организационно укрепване и налагане на своеобразна партокрация, вместо истинска демокрация. Като допълнителен мотив Живков изтъква опасенията на буржоазния лагер от нарастващите позиции на Българския земеделски народен съюз. Разгледаните избори за ХVІ и ХVІІ Обикновено народно събрание, освен че са първите, които трябва да покажат предимствата и недостатъците на новите електорални правила, са използвани, за да се разсеят натрупаните през годините митове около тяхното провеждане.

Изследването е написано на високонаучен език, но се чете леко и с удоволствие. Читателят би бил улеснен, ако някои от използваните в него професионални термини и формули биха били пояснени в текста или под линия. За сметка на това голям плюс са приложените таблици, списъци, електорални карти, факсимилета на документи и фотографии. То е оригинално със сериозни научни приноси, без да се забелязват каквито и да е елементи на плагиатство.

В заключение, демонстрираните преподавателски и изследователските качества и способности на д-р Светослав Живков ме карат напълно убедено да считам, че той в най-висока степен отговаря на изискванията за заемане на конкурсната академична длъжност „доцент“, област на висшето образование 2.2. История и археология (Нова българска история (1878 - 1944).

София, 15.10. 2022 Рецензент: проф. д-р Веселин Янчев

.